IGF-2.
A **somatomedina A** ou **factor de crecemento similar á insulina de tipo 2** (**IGF-2** ou IGF-II) é unha hormona peptídica monocatenaria de estrutura similar á da insulina. O IGF-2 exerce un papel importante no crecemento fetal e ciclo ovárico. Ás veces tamén se produce nas células de determinados tumores, causando hipoglicemia (síndrome de Doege-Potter).

Xenética
--------

Nos humanos, o xene IGF2 sitúase no cromosoma 11 (locus 11p15.5), nunha rexión que contén numerosos xenes con impronta xenética. O xene IGF2 exprésase de forma diferente segundo se o alelo herdado provén da nai (xene reprimido) ou do pai (xene expresado). No cerebro obsérvase unha perda da impronta xenética, polo que tanto o IGF2 coma o H19 son transcritos de ambos os alelos parentais .

A proteína CTCF xoga un papel básico na represión do xene, uníndose á rexión de control da impronta H19 ou ICR H19, xunto coa Rexión Diferencialmente Metilada-1 (DMR1) e a Rexión de Unión á Matriz-3 (MAR3). Estas tres secuencias de ADN únense á CTCF de forma que se limita o acceso da polimerase á rexión Igf2. O mecanismo de unión é aínda descoñecido, mais podería incluír unha interacción directa ADN-CTCF ou posiblemente a través doutras proteínas.

Receptores
----------

O IGF-2 exerce os seus efectos ao unirse co receptor de IGF-1. O IGF-1 tamén pode unirse co receptor de IGF-2 (tamén chamado o receptor de manosa 6-fosfato independente de catión), que actúa como un "receptor de eliminación", xa que non activa ningunha ruta de sinalización intracelular, funcionando só como un axente de secuestro de IGF-2, impedindo a sinalización de IGF-2.

Síntese e secreción
-------------------

O IGF-2 sintetízase basicamente no fígado, e tamén nos tecidos diana, con efecto autócrino e parácrino.

O 98-99% do IGF-II viaxa polo sangue unido á proteína transportadora do factor de crecemento similar á insulina (IGF-BPs), cunha vida media dunhas 18 horas. O resto viaxa libre cunha vida media duns 20 minutos. Existen 6 proteínas transportadores de IGF.

### Regulación

O principal factor estimulante da secreción de IGF-2 é a hormona do crecemento (GH), aínda que a resposta pode ser inhibida pola desnutrición (mesmo con niveis moi altos de GH), a insensibilidade á insulina ou ausencia dos seus receptores, ou fallos nos segundos mensaxeiros, como SHP2 e STAT5b.

Outros factores estimulantes menos importantes son a insulina, as hormonas tiroides, a testosterona e o estradiol.

Entre os factores que inflúen nos niveis de IGF-II están a variabilidade individual, a hora do día, a idade, o sexo, a raza, o exercicio, os niveis de estrés, o estado nutricional, o índice de masa corporal (IMC), certas patoloxías, os niveis de estróxenos e a inxestión de xenobióticos (substancias alleas ao organismo).

Funcións
--------

A función principal do IGF-2 é a promoción do crecemento fetal durante a xestación. Entre as principais accións do IGF-2, salientamos a estimulación da proliferación celular e o crecemento no feto dos seguintes órganos e tecidos: fígado, ril, páncreas, intestino, glándulas suprarrenais, paratiroide, tecido muscular cardíaco e esquelético, pel, tecido conxuntivo.

No proceso da foliculoxénese dos folículos ováricos, producen IGF-2 as células da teca folicular para que este actúe de maneira autócrina sobre elas mesmas, e de maneira parácrina sobre as células da granulosa do ovario. O IGF-2 promove a proliferación das células da granulosa durante a fase folicular do ciclo menstrual, actuando xunto coa hormona estimulante dos folículos (FSH). Despois da ovulación, o IGF-2 promove a secreción da proxesterona durante a fase lútea do ciclo menstrual xunto coa hormona luteinizante (LH). Así, o IGF-2 actúa como unha co-hormona xunto coa FSH e LH.

Un estudo feito na *Mount Sinai School of Medicine* encontrou que o IGF-2 podería estar asociado coa memoria, e que podería utilizarse potencialmente para tratar o alzheimer. Un estudo no Instituto Europeo de Neurociencia (Alemaña) encontrou que a sinalización de IGF2/IGFBP7 inducida polo medo promove a supervivencia das neuronas do hipocampo. Isto suxire que as terapias que melloren a sinalización de IGF2 e a neuroxénese adulta poderían ser adecuadas para o tratamento de enfermidades vinculadas a un exceso de memoria do medo como o trastorno por estrés postraumático.

Enfermidades
------------

Ás veces o IGF-2 prodúcese en exceso por tumores nas células dos illotes de Langerhans do páncreas, causando hipoglicemia. A síndrome de Doege-Potter é unha síndrome paraneoplásica na que a hipoglicemia se relaciona coa presenza dun ou máis tumores fibrosos non relacionados cos illotes de Langerhans na cavidade pleural.
A perda da impronta xenética do IGF-2 é unha característica común nos tumores que aparecen na síndrome de Beckwith Wiedemann.

Interaccións
------------

Demostrouse que a somatomedina A ou IGF-2 interacciona co IGFBP3  e a transferrina.

Notas
-----

1. ↑  Pham NV, Nguyen MT, Hu JF, Vu TH, Hoffman AR. Dissociation of IGF2 and H19 imprinting in human brain. Brain Res. 1998 Nov 9;810(1-2):1-8.
2. ↑
3. ↑  "Brain chemical could treat Alzheimer's". *The Times Of India*. Arquivado dende o orixinal o 31 de xaneiro de 2011. Consultado o 12 de febreiro de 2012.
4. ↑  MacRae, Fiona (27 de enero de 2011). "Scientists find key chemical that could boost memory and end the misery of Alzheimer's". *Daily Mail* (London).
5. ↑
6. 1 2  Storch, S; Kübler B, Höning S, Ackmann M, Zapf J, Blum W, Braulke T (2001). "Transferrin binds insulin-like growth factors and affects binding properties of insulin-like growth factor binding protein-3". *FEBS Lett.* (Netherlands) **509** (3): 395–8. ISSN 0014-5793. PMID 11749962. doi:10.1016/S0014-5793(01)03204-5.
7. ↑  C. K. Buckway, Wilson E M, Ahlsén M, Bang P, Oh Y, Rosenfeld R G (2001). "Mutation of three critical amino acids of the N-terminal domain of IGF-binding protein-3 essential for high affinity IGF binding". *J. Clin. Endocrinol. Metab.* (United States) **86** (10): 4943–50. ISSN 0021-972X. PMID 11600567. doi:10.1210/jc.86.10.4943.
8. ↑  S. M. Twigg, Baxter R C (1998). "Insulin-like growth factor (IGF)-binding protein 5 forms an alternative ternary complex with IGFs and the acid-labile subunit". *J. Biol. Chem.* (UNITED STATES) **273** (11): 6074–9. ISSN 0021-9258. PMID 9497324. doi:10.1074/jbc.273.11.6074.
9. ↑  Firth S M, Ganeshprasad U, Baxter R C (1998). "Structural determinants of ligand and cell surface binding of insulin-like growth factor-binding protein-3". *J. Biol. Chem.* (UNITED STATES) **273** (5): 2631–8. ISSN 0021-9258. PMID 9446566. doi:10.1074/jbc.273.5.2631.

Véxase tamén
------------

### Bibliografía

* O'Dell SD, Day IN (1998). "Insulin-like growth factor II (IGF-II).". *Int. J. Biochem. Cell Biol.* **30** (7): 767–71. PMID 9722981. doi:10.1016/S1357-2725(98)00048-X.
* Butler AA, Yakar S, Gewolb IH; et al. (1999). "Insulin-like growth factor-I receptor signal transduction: at the interface between physiology and cell biology.". *Comp. Biochem. Physiol. B, Biochem. Mol. Biol.* **121** (1): 19–26. PMID 9972281. doi:10.1016/S0305-0491(98)10106-2.
* Kalli KR, Conover CA (2004). "The insulin-like growth factor/insulin system in epithelial ovarian cancer.". *Front. Biosci.* **8**: d714–22. PMID 12700030. doi:10.2741/1034.
* Wood AW, Duan C, Bern HA (2005). "Insulin-like growth factor signaling in fish.". *Int. Rev. Cytol.* **243**: 215–85. PMID 15797461. doi:10.1016/S0074-7696(05)43004-1.
* Fowden AL, Sibley C, Reik W, Constancia M (2006). "Imprinted genes, placental development and fetal growth.". *Horm. Res*. 65 Suppl 3 (3): 50–8. PMID 16612114. doi:10.1159/000091506.

### Outros artigos

* Factor de crecemento similar á insulina (somatomedina)
* Factor de crecemento similar á insulina de tipo 1 (somatomedina C)
* Hormona do crecemento
* Insulina

### Ligazóns externas

* MeshName - Insulin-Like+Growth+Factor+II

| * v
* c
* e
Sistema endócrino: hormonas |
| --- |
| Glándulasendócrinas | 

|  |  |  |  |  |  |  |  |
| --- | --- | --- | --- | --- | --- | --- | --- |
| Eixe Hipotalámico-hipofisario | 

|  |  |
| --- | --- |
| Hipotálamo | GnRH ·  TRH ·  dopamina ·  CRH ·  GHRH/somatostatina  ·  hormona concentradora da melanina |
| Neurohipófise | Vasopresina ·  Oxitocina |
| Adenohipófise | Con subunidade α (FSH, LH, TSH) ·  prolactina ·  Derivadas da POMC (CLIP, ACTH, MSH, endorfinas, lipotropina) ·  hormona do crecemento (GH) |

 |
| Eixe adrenal |  **Córtex adrenal:** aldosterona ·  cortisol ·  DHEA **Medula adrenal:** adrenalina (epinefrina) ·  noradrenalina (norepinefrina) |
| Eixe tiroide |  **Tiroide:** hormona tiroide (T3 e T4) ·  calcitonina **Paratiroide:** hormona paratiroide (PTH) |
| Eixe gonadal | **Testículo:** testosterona ·  AMH ·  inhibina
 **Ovario:** estróxeno (estradiol) ·  proxesterona ·  activina  ·  inhibina ·  relaxina (embarazo) 
 **Placenta:** hCG (con subunidade α) ·  HPL ·  estróxeno ·  proxesterona |
| Outros |  **Páncreas:** glicagón ·  insulina ·  amilina ·  somatostatina ·  polipéptido pancreático
 **Glándula pineal:** melatonina |

 |
| Outrosórganos | **Timo:** timosina ·  timopoetina ·  timulina
*Aparato dixestivo:*  **Estómago:** gastrina ·  ghrelina ·   **Duodeno:**  colecistoquinina ·  GIP ·  secretina ·  motilina ·  VIP ·   **Íleo:**  enteroglicagón · péptido YY ·  **Fígado/**outros: factor de crecemento similar á insulina (IGF-1, IGF-2)
 **Tecido adiposo:** leptina ·  adiponectina ·  resistina
**Esqueleto:** osteocalcina
 **Riles:** *Aparato xustaglomerular* (renina) ·  *células peritubulares* (EPO) ·  calcitriol ·  prostaglandina
 **Corazón:** péptido natriurético auricular (ANP)  ·  péptido natriurético cerebral (BNP) |
| Tipos: *Hormona peptídica* ·  *Hormona esteroide* ·  *Hormona derivada de aminoácidos* |

|  |  |
| --- | --- |
| Control de autoridades | 
* Wd: Q14874349
* EBID: ID
* MAG: 2779069268

 |

|  |  |
| --- | --- |
| Identificadores | 
* Ensembl: ENSG00000167244
* Entrez: 3481
* HGNC: 5466
* HomoloGene: 510
* OMIM: 147470
* RefSeq: NM\_001291862

 |